DEĊIŻJONI TAL-KUMMISSJONI
ta’ l-14 ta' Novembru 2006
dwar kontribuzzjoni finanzjarja mill-Komunità lejn il-qerda tad-deni klassiku tal-ħnieżer fil-Ġermanja fl-2006
(innotifikata taħt dokument numru C(2006) 5375)
(It-test bil-Ġermaniż biss hu awtentiku)
(2006/777/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u b'mod partikolari l-Artikolu 3(3) tagħha,
Billi:
(1)
Id-Deċiżjoni 90/424/KEE tistipula l-proċeduri li jamministraw il-kontribuzzjoni finanzjarja tal-Komunità għal miżuri veterinarji speċifiċi, inklużi miżuri ta' emerġenza. Bil-ħsieb li teqred id-deni klassiku tal-ħnieżer malajr kemm jista' jkun, il-Komunità tista' tikkontribwixxi finanzjarjament għal nefqa eliġibbli merfugħa mill-Istati Membri.
(2)
Il-ħlas ta' appoġġ finanzjarju tal-Komunità għal miżuri ta' emerġenza sabiex jiġi miġġieled d-deni klassiku tal-ħnieżer huwa soġġett għar-regoli stipulati fir-Regolament tal-Kummissjoni (KE) Nru 349/2005 tat-28 ta' Frar 2005 li jistipula regoli dwar l-iffinanzjar Komunitarju ta' miżuri ta' emerġenza u tal-kampanja għal ġlieda kontra ċertu mard ta' l-annimali taħt id-Deċiżjoni tal-Kunsill 90/424/KEE (2). Dan ir-Regolament japplika għal kontribuzzjonijiet finanzjarji tal-Komunità mogħtija lill-Istati Membri f'dak li għandu x'jaqsam man-nefqa eliġibbli kif definita hemmhekk għal ċerti miżuri ta' qerda fil-qagħdiet differenti msemmija fl-Artikolu 3(1) tad-Deċiżjoni 90/424/KEE.
(3)
Fl-2006 seħħet tifqigħa tad-deni klassiku tal-ħnieżer fil-Ġermanja. Id-dehra ta' din il-marda tirrappreżenta riskju serju għall-popolazzjoni tal-bhejjem tal-Komunità.
(4)
Skond id-Deċiżjoni tal-Kummissjoni 2006/346/KE tal-15 ta' Mejju 2006 li għandha x'taqsam ma' ċerti miżuri ta' ħarsien marbuta mad-deni klassiku tal-ħnieżer fil-Ġermanja u li tirrevoka d-Deċiżjoni 2006/274/KE (3), il-Ġermanja ntalbet twettaq ċerti miżuti ta' ħarsien marbuta mad-deni klassiku tal-ħnieżer. Dawn il-miżuri jinkludu l-qerda preventiva tal-popolazzjoni fl-istabbilimenti kollha tal-ħnieżer li jinsabu fiż-żona ta' ħarsien fejn kien hemm tifqigħa kkonfermata fil-muniċipalità ta' Borken fit-Tramuntana tar-Rhine Westphalia.
(5)
Skond dan, il-Ġermanja ħadet il-miżuri meħtieġa ta' emerġenza sabiex tevita l-firxa tad-deni klassiku tal-ħnieżer.
(6)
Fit-12 ta' Settembru 2006, il-Ġermanja pprovdiet it-tagħrif finanzjarju mitlub qabel l-għotja ta' l-appoġġ finanjzarju tal-Komunità skond l-Artikolu 6 tar-Regolament (KE) Nru 349/2005.
(7)
Il-Ġermanja kient konformi bis-sħiħ ma' l-obbligi tekniċi u amministrattivi tagħha kif stipulati fl-Artikolu 3 tad-Deċiżjoni 90/424/KEE u l-Artikolu 6 tar-Regolament (KE) Nru 349/2005.
(8)
Il-ħlas tal-kontribuzzjoni finanzjarja mill-Komunità għandu jkun soġġett għall-kondizzjoni li l-attivitajiet ippjanati fil-fatt twettqu u li l-awtoritajiet jipprovdu t-tagħrif kollu meħtieġ fil-limitu taż-żmien imfassal.
(9)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
Il-Kontribuzzjoni finanzjarja mill-Komunità
1. Kontribuzzjoni finanzjarja mill-Komunità għandha titħallas lill-Ġermanja għall-ispejjeż imġarrba waqt it-teħid ta' miżuri ta' emerġenza għall-ġlieda kontra d-deni klassiku tal-ħnieżer fl-2006, inklużi l-miżuri previsti fl-Artikolu 5(2) tad-Deċiżjoni 2006/346/KE.
2. Il-kontribuzzjoni finanzjarja għandha tkun 50 % tan-nefqa eliġibbli għall-għoti ta' fondi Komunitarji. Din se titħallas skond il-kondizzjonijiet previsti fir-Regolament (KE) Nru 349/2005.
Artikolu 2
L-arranġamenti tal-ħlas
L-ewwel sehem ta' EUR 5 000 000 għandu jitħallas bħala parti mill-kontribuzzjoni finanzjarja tal-Komunità pervista fl-Artikolu 1.
Artikolu 3
Id-Destinatarju
Din id-Deċiżjoni hija indirizzata lir-Repubblika Federali tal-Ġermanja.
Magħmul fi Brussel, 14 ta' Novembru 2006.